Pensioen-bydraes: Hulp vir werkgewers in nood | Netwerk24
Freek: 'Leeus-flank moes geel kaart gekry het'
Noem hom maar 'n 'dinosourus', maar Steve Tandy, die Britse en Ierse Leeus se verdedigingsafrigter, is nie op sosiale media nie.
'Soli deo Gloria' help Tatjana na sukses
Die nukkerigheid van Tatjana Schoenmaker se boonste swempet in die uitdunne en halfeindronde van die 100 m-borsslag het haar nie net Maandag aan die giggel gekry nie, maar ook vir die wêreld gewys waaruit sy haar krag put.
Onluste: Banke skarrel voor maandeinde
Met meer as 1 200 kitsbanke vernietig, is daar groot kommer oor of banke gereed gaan wees vir die onttrekking van toelae en salarisse aan die einde van die maand.
Plundering wys weer daar is nie vryheid sonder wette
Die plunderaars wat onlangs 'n groot chaos in die land veroorsaak het, behoort vir sosiale kontrakbreuk gedagvaar te word, skryf Pieter Labuschagne.
Hoe het SA se demokratiese presidente gevaar?
Sedert 1994 het Suid-Afrika 'n allegaartjie van presidente gehad wat nie ewe getrou aan die Grondwet was nie. Richard Calland en Mabel Dzinouya meen daar kan nie meer op die spel wees vir presidensiële leierskap as juis nou nie.
Pensioen-bydraes: Hulp vir werkgewers in nood
Deur Nellie Brand-Jonker 30 Maart 2020 05:00
Werkgewers wat in finansiële nood verkeer weens die Covid-19-pandemie en dus nie hul volle bydrae tot pensioenfondse vir werknemers kan betaal nie, kan tydelike verligting kry.
Werkgewers kan 'n vergunning kry met die betaling van pensioenbydraes, maar om net op te hou betaal, is 'n ernstige oortreding van die wet. Foto: iStock
Deirdre Phillips, vennoot van die regsfirma Bowmans, verwys in 'n verklaring na die kommunikasie wat die Gedragsowerheid vir die Finansiële Sektor (FSCA) Donderdag hieroor aan aftreefondse uitgereik het.
Die FSCA sê die finansiële nood wat die pandemie vir sekere werkgewers en hul werknemers meebring, is onder sy aandag gebring deur aftreefondsbedryfsinstellings en -administrateurs.
Luidens sy kommunikasie moet die raad en trustees van aftreefondse hul bestaande aftreefondsreëls vir sulke situasies toepas. Aftreefondse wie se reëls nie voorsiening maak vir sulke situasies nie, moet dit met die betrokke werkgewers bespreek en dringend by die FSCA aansoek doen vir 'n wysiging aan die reëls.
Phillips sê dit kan werkgewers in finansiële moeilikheid help om tydelike verligting te kry.
"Mits hierdie werkgewers dringend met die betrokke aftreefondse ooreenkom oor reëls om betalings tydelik op te skort of uit te stel en dit by die FSCA indien, sal hulle nie deur vervolging in die gesig gestaar word weens die nienakoming van die Wet op Pensioenfondse nie."
Sy sê wel dit is belangrik dat aftreefondse seker maak werkgewers betaal steeds premies vir lewensversekering en ongeskiktheid ten volle sodat dié voordele nog ontvang kan word.
Art. 13A van die Pensioenfondswet vereis dat die volle bydrae tot die aftreefonds van werkgewers binne sewe dae ná maandeinde ontvang word.
Phillips sê nienakoming is 'n strafregtelike oortreding en elke direkteur van 'n maatskappy wat betrokke is by die finansiële bestuur, kan persoonlik aanspreeklik gehou word vir die betaling van die bydraes.
Die wet maak voorsiening vir 'n boete van tot R10 miljoen of tronkstraf van tien jaar of albei vir so 'n oortreding.
Werkgewers en aftreefondse moet dus onmiddellik op die riglyne van die FSCA reageer.
Aftreefondse moet lede binne 30 dae nadat so 'n versoek van 'n werkgewer ontvang is, daarvan in kennis stel. Die voorgestelde wysiging aan reëls sal ook aan werknemers gekommunikeer moet word.
"Gegewe die ernstige gevolge van nienakoming van art. 13A, sal die kommunikasie van die FSCA ongetwyfeld verwelkom word deur werkgewers in finansiële nood, veral onder omstandighede waar maatskappye dit oorweeg om salarisse of poste te sny."